KLASA: 008-03/23-010/001

URBROJ: 3801-10-010-02-23-16

Zagreb, 5. listopada 2023.

Priopćenje za novinare

**Tjedan Centra za e-učenje Srca**  *Je li potrebno mijenjati metode vrednovanja i zašto?*

*(Zagreb, 5. listopada 2023.)* Sveučilišni računski centar Sveučilišta u Zagrebu (Srce) od 9. do 13. listopada 2023. godine organizira 12. tjedan Centra za e-učenje koji će se održati hibridno: u prostorijama Srca i online putem sustava za webinare Srca.

Tijekom Tjedna Centra za e-učenje održat će se tri webinara: „**Alati za suradničko učenje“**, **„Sve što ste ikad htjeli znati o alatu H5P“** i **„Kako osmisliti dobar e-kolegij“** tijekom kojih će svi zainteresirani nastavnici moći saznati nešto novo i dobiti praktične savjete kako naučeno primijeniti u izradi e-kolegija i nastavi u online okruženju. Webinari će se održavati putem sustava za webinare Srca, a svi zainteresirani mogu se prijaviti [ispunjavanjem obrasca na web stranicama Centra za e-učenje.](https://www.srce.unizg.hr/ceu/tjedan-ceu-2023)

U prostorima Srca održat će se dvije radionice **„Kako izraditi aktivnost Lekcija u sustavu Moodle“** i **„Osnove izrade računskih zadataka (vrsta pitanja Formule) u Merlinu“** koje su namijenjene ograničenom broju sudionika, a tijekom njih će moći savladati nove vještine kako bi sadržajno unaprijedili svoje nastavne sadržaje u sustavu za e-učenje Merlin i poboljšali iskustvo učenja svojih studenata.

Kao središnje događanje ovogodišnjeg Tjedna Centra za e-učenje Srca ističemo **panel „Vrednovanje studentskog postignuća – trebamo li mijenjati metode i zašto?“** koji će se održati uživo u prostorijama Srca u **srijedu 11. listopada 2023. godine s početkom u 14 sati**. Na panelu ćemo s nastavnicima raspravljati kako se u digitalnom dobu treba provoditi vrednovanje studentskog postignuća uzimajući u obzir dostupne napredne tehnologije i na njima utemeljene alate za ocjenjivanje kao i nove načine i mogućnosti učenja u kojem je student u središtu obrazovnog procesa.

Kao panelisti sudjeluju:

* prof. dr. sc. Vedran Katavić, dr. med., Medicinski fakultet Sveučilišta u Zagrebu
* prof. dr. sc. Snježana Kužir, Veterinarski fakultet Sveučilišta u Zagrebu
* prof. dr. sc. Vesna Vlahović Štetić, Filozofski fakultet Sveučilišta u Zagrebu
* izv. prof. dr. sc. Nenad Judaš, Prirodoslovno-matematički fakultet Sveučilišta u Zagrebu.

**Moderatorica** panela je doc. dr. sc. Sandra Kučina Softić, pomoćnica ravnatelja Srca.

Detaljan raspored događanja u okviru Tjedna Centra za e-učenje Srca nalazi se na web stranicama Centra za e-učenje (<https://www.srce.unizg.hr/ceu/tjedan-ceu-2023>).

Tjedan Centra za e-učenje Srca održava se tradicionalno na početku nove akademske godine, kako bi se nastavnici mogli što bolje pripremiti za nastavu stjecanjem novih znanja u području e-učenja, usavršavanjem nastavničkih kompetencija i pronalaženjem najboljeg načina kako integrirati tehnologije e-učenja u obrazovni proces.

[Centar za e-učenje Srca](https://www.srce.unizg.hr/ceu) već više od 15 godina pruža sustavnu i kvalitetnu podršku nastavnicima u implementaciji digitalnih tehnologija u obrazovni proces te provodi edukaciju nastavnika za stjecanje digitalnih vještina. Sustav za e-učenje Merlin koji održavaju i razvijaju stručnjaci Srca najveći je i najmoderniji sustav za e-učenje u sustavu visokog obrazovanja na kojem se godišnje nalazi više od 30.000 e-kolegija s 97 visokoškolskih učilišta u Hrvatskoj.

.

Sveučilišni računski centar, Srce   
web: <https://www.srce.unizg.hr/pressroom>   
e-mail: [press@srce.hr](mailto:press@srce.hr)